***1.*** ***Кратка обобщена информация за осъществената контролна дейност за месец май 2016 г. и резултати от извършената контролна дейност.***

За месец май 2016 г. от служителите от „Контрол и охрана“ в дирекциите на националните паркове са извършени 331 бр. проверки на 259 бр. обекта. Съставени са 22 бр. актове за установяване на констатирани нарушения и са дадени 17 бр. предписания.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец май 2016 г. са извършени дейности по недопускане на незаконен добив на дървесина на територията на парка и прилежащите територии, като служителите паркова охрана извършваха проверки по различно време на денонощието (в ранните и късните часове на денонощието).Предприеха се действия по изпълнение на Заповед № РД-09-98/26.02.2016 г. на министъра на земеделието и храните, с която се забранява риболова във всички реки на територията на НП „Пирин“. Служителите паркова охрана извършваха проверки относно недопускането на риболов в тези участъци и запознаваха превантивно риболовците от прилежащите общини на парка с действащата забрана.

**2.2. НП „Рила“**

Осъществява се контрол върху ползвателите на паша, на които са издадени индивидуални административни актове и разрешителни за паша, по отношение на местата /за паша/, брой животни, режимите и нормите на Национален парк „Рила“, техниката на безопасност, както и всички необходими документи, съгласно Годишния оперативен план за паша на домашни животни и събиране на сено за 2016 г.

Същият контрол е осъществен и върху лицата имащи документи за добив на сено, както и такива, на които са съгласувани дейности за извършване на ремонт, движение на МПС, масови прояви и други на територията на парка.

**2.3. НП „Централен Балкан“**

През месец май 2016 г. са извършвани дейности за предотвратяване на опити за незаконен добив на дървесина и ловно бракониерство. Най-натоварени по отношение незаконния добив на дървесина бяха горите по границата на НПЦБ, около пътищата и в районите на целогодишно използваните обекти.

В НПЦБ е осъществяван контрол по отношение дейността на ползватели, посетители и собственици, като така е осигурено законосъобразното пребиваване на територията на парка и са опазени от негативно антропогенно въздействие районите около над 20 обекта в НПЦБ. Цел на особено засилен контрол бяха посетителите с МПС в парка.

С цел осигуряване безопасно преминаване на посетителите в НПЦБ беше осигурен постоянен контрол по отношение състоянието на посетителската инфраструктура.

***3. Кратък анализ на постигнатите резултати в областта на опазване на околната среда от осъществената контролна дейност.***

**3.1. НП „Пирин“**

През отчетният месец се предприеха действия с цел превенция срещу бракониерството, като са извършени проверки от парковата охрана, някои от които съвместно с полицията в ниската част на парка и граничните зони с Държавните горски стопанства.

В резултат на осъществената контролна дейност не са констатирани нарушения по Заповед № РД-09-98/26.02.2016 г. на министъра на земеделието и храните за забрана на риболова през 2016-2018 г.

През месеца са извършени проверки от парковата охрана за незаконен добив на дървесина, отразени в зачислените им дневници и седмични рапорти до главните инспектори на ПУ. Констатирани са нарушения най-вече в ниските части, близо до населени места и обикновено се касае за единични дървета за дърва за огрев.

Извършени са и проверки на състоянието на парковите архитектурни елементи. През отчетният период са констатирани нарушения от неизвестен извършител, чрез съставяне на КПУАН, като след обобщаване на констатираните нарушения ще се сезира своевременно Районна прокуратура - гр. Разлог и Районна прокуратура - гр. Сандански.

**3.2. НП „Рила“**

За отчетния период служителите от Дирекция „Контрол и охрана“ са извършвали проверки в поверените им охранителни участъци по отношение бракониерство /лов, риболов, сеч/, както и събиране на билки и гъби от защитени видове, състояние на инфраструктура и замърсяване с отпадъци. Същата информация е отразена в „Дневник на служителя паркова охрана и контрол“, който всеки един от служителите притежава и води всекидневно, по време на изпълнение на служебните си задължения.

Съставените КПУАН са срещу неизвестен нарушител, за незаконна сеч, което навежда на мисълта, че тези нарушения са извършвани в тъмната част на деня. Тук следва да се направи извод, че именно това е една от основните причини за проблеми, касаещи изпълнението на административно-наказателното производство в дирекцията. Незаконните сечи са минимални, в близост до път, на границата на парка, от едно до три дървета, с малък диаметър и в повечето случаи добитите дърва не са извозени от територията на охранителния участък. Предприети са мерки за ограничаването на незаконната сеч, чрез извънредни проверки по местата, които са най-често предмет на посегателства.

**3.3. НП „Централен Балкан“ (НПЦБ)**

В резултат на ефективната контролно-охранителна дейност са опазени от посегателство, голяма част от буковите съобщества, които в значителна степен придават общия вид на горската растителност в НПЦБ и имат важна стойност за опазване на биологичното разнообразие.

Също така значително бе ограничен негативния ефект от незаконната пашата на коне в безлесната част на НПЦБ, като така са опазени тревните съобщества от преизпасване, преотъпкване и площна ерозия.

Осъществен е текущ контрол около всички туристически маршрути и обекти в НПЦБ, в резултат на това не бяха допуснати значителни посегателства и увреждания на биоразнообразието в прилежащите им територии. Под особено засилен контрол бяха туристическите пътеки и обектите на територията на деветте резервата в НПЦБ. Своевременно беше ремонтирана и обезопасена екопътека „Бяла река“, която беше затворена за един месец поради увредени съоръжения част от пътеката, следствие на екстремните валежи и ветрове през месец март. Със заповед на Директора на ДНПЦБ беше затворена за посещение лятната туристическата пътека от хижа Рай за връх Ботев, поради повреда по обезопасителните съоръжения.

Беше осъществен постоянен контрол по отношение навлизане на посетители с МПС на територията на НПЦБ, извън пътищата със свободен достъп и особено на тези, които се движат извън пътищата - представляващи значителна заплаха за високопланинските територии.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

През месец май 2016 г. няма допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

Посредством превантивен, текущ и последващ контрол се гарантира развитието на природосъобразен туризъм в съответствие със значимостта и предназначението на националните паркове, като същевременно беше осигурена възможност на местните общности да генерират средства от предлагането на туристически продукти създадени и предлагани в синхрон с устойчивото ползване на природните ресурси на защитената територия.

През месец май стартира кампанията за сезонна паша на домашни животни в националните паркове, която дава възможност посредством контролирано високопланинското животновъдство да се поддържа в благоприятно природозащитно състояние високопланинската безлесната зона и в същото време създава възможност за развитие на екологично животновъдство и условия за икономически ползи региона.